ଭୁବନେଶ୍ବର,୧୮ ଜୁନ (ଓଡିଶା ଡଟ୍ କମ୍): ରାଜଧାନୀରେ ଜମି ବିକ୍ରେତା ଜମିର ବିନା ଲେ-ଆଉଟ୍ ପ୍ଳାନ ମଞ୍ଜୁରୀରେ ଏଥର ଜମି ବିକ୍ରି କରିପାରିବେ ନାହିଁ ବୋଲି ଭୁବନେଶ୍ବର ଉନ୍ନୟନ କତୃପକ୍ଷ ( ବିଡ଼ିଏ) କହିଛି ।
ବହୁ ଲୋକ ଲେ-ଆଉଟ୍ ପ୍ଳାନ ନଥିବା ଜମି କିଣି ସାରିବା ପରେ ନାନା ଅସୁବିଧାର ସମ୍ମୁଖୀନ ହେଉଥିବାରୁ ବିଡ଼ିଏ ଏହି ନିୟମ ଜାରି କରିଛି ।
ଏହି ନିୟମ ଅନୁସାରେ ଜମି ମାଲିକ ବିନା ଲେ-ଆଉଟ୍ ପ୍ଳାନରେ ଯଦି ଜମି ବିକ୍ରି କରନ୍ତି, ଜମି କିଣୁଥିବା ଲୋକ ବିଡ଼ିଏ ରେ ଅଭିଯୋଗ କରିପାରିବେ । ଉକ୍ତ ଅଭିଯୋଗ ଉପରେ ବିଡ଼ିଏ ଜମି ମାଲିକ ବିରୋଧରେ ଫୌଜଦାରୀ ମାମଲା ରୁଜୁ କରିପାରିବ । ପୁଲିସ ଜମିମାଲିକକୁ ଗିରଫ କରି କୋର୍ଟ ଚାଲାଣ କରିପାରିବ ।
ବିଡ଼ିଏ ଦ୍ବାରା ସ୍ବୀକୃତି ପ୍ରାପ୍ତ ଲେ-ଆଉଟ୍ ପ୍ଳାନକୁ ସବ୍-ରେଜିଷ୍ଟର ଅଫିସରରେ ଯାଞ୍ଚ କରିବାକୁ ରାଜସ୍ୱ ବିଭାଗକୁ କୁହାଯାଇଛି। ଜମି ବିକ୍ରି ପୂର୍ବରୁ ଲେ-ଆଉଟ୍ ପ୍ଳାନର ଯାଞ୍ଚ କରାଯିବ । ଏବଂ ଏହି ପ୍ଳାନ ନଥିଲେ ଜମି ବିକ୍ରି ହୋଇପାରିବ ନାହିଁ। କେବଳ ଜମି ବିକ୍ରେତା ନୁହେଁ ଜମି କିଣୁଥିବା ବ୍ୟକ୍ତି ମଧ୍ୟ ଲେ-ଆଉଟ୍ ପ୍ଳାନ ଦେଖି ଜମି କିଣିବାକୁ ବିଡ଼ିଏ କହିଛି ।
ଭୁବନେଶ୍ୱର, ମଇ ୮ (ଓଡିଶା ଡଟ କମ) ମିଥ୍ୟା ସତ୍ୟପାଠ ଦେଇ ଇଚ୍ଛାଧୀନ କୋଟାରେ କଟକ ଓ ଭୁବନେଶ୍ବରରେ ଏକାଧିକ ଜମି ଓ ଘର ନେଇଥିବା ବ୍ୟକ୍ତିଙ୍କୁ ଖୁବ ଶୀଘ୍ର ସରକାର କାରଣ ଦର୍ଶାଅ ନୋଟିସ ଜାରି କରିବେ ବୋଲି ସାଧାରଣ ପ୍ରଶାସନ ବିଭାଗର ଜଣେ ବରିଷ୍ଠ ଅଧିକାରୀ ଶୁକ୍ରବାର କହିଛନ୍ତି ।
ସମ୍ପୃକ୍ତ ବ୍ୟକ୍ତିଙ୍କୁ ତାଙ୍କ ପକ୍ଷ ରଖିବା ପାଇଁ ସୁଯୋଗ ଦେବା ଉଦ୍ଦେଶ୍ୟରେ ଏହି ନିଷ୍ପତ୍ତି ନିଆଯାଇଥିବା ସେ କହିଛନ୍ତି । ଯିଏ ମିଥ୍ୟା ତଥ୍ୟ ଦେଇ ଏକାଧିକ ଜମି ଓ ଘର ନେଇଥିବ ତାହା ପ୍ରମାଣିତ ହେଲେ ତାଙ୍କ ବିରୁଦ୍ଧରେ ଆଇନ ଅନୁସାରେ କାର୍ଯ୍ୟ।ନୁଷ୍ଠାନ ଗ୍ରହଣ କରାଯିବ ବୋଲି ସେ କହିଛନ୍ତି ।
କଟକ ଉନ୍ନୟନ କର୍ତ୍ତ୍ବପକ୍ଷ, ଭୁବନେଶ୍ବର ଉନ୍ନୟନ କତ୍ତୃପକ୍ଷ, ଓ ରାଜ୍ୟ ଗୃହ ନିର୍ମାଣ ବୋର୍ଡରୁ ବହୁ ପ୍ରଭାବଶାଳୀ ଲୋକ ଏକାଧିକ ଘର ଓ ଜମି ଓ ଘର ନେଇଥିବା ସିଏଜି ତାର ରିପୋର୍ଟରେ ଦର୍ଶାଇବା ପରେ ସରକାର ୧୯୯୫ ଜାନୁୟାରୀ ପହିଲାରୁ ଇଚ୍ଛାଧୀନ କୋଟାରେ ଆବଣ୍ଟିତ ସବୁ ଘର ଓ ଜମି ବାତିଲ କରିବାକୁ ନିଷ୍ପତ୍ତି ନେଇଥିଲେ ଓ ତାରା ଦତ୍ତଙ୍କ ଅଧ୍ୟକ୍ଷତାରେ ଏହାର ଯାଞ୍ଚ କରିବାକୁ ଏକ ଟାସ୍କ ଫୋର୍ସ ଗଠନ କରିଥିଲେ ।
ଟାସ୍କଫୋର୍ସ ରିପୋର୍ଟ ଆଧାରରେ ସରକାର ଏହି ମାମଲାର ଭିଜିଲାନସ ତଦନ୍ତ କରିବାକୁ ନିଷ୍ପତ୍ତି ନେଇଥିବା ପ୍ରସ୍ତାବରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ନିକଟରେ ମୋହର ମାରିଥିଲେ ।
ଭଦ୍ରକ,ଫେବୃୟାରୀ ୬(ଓଡ଼ିଶା ଡ଼ଟ୍ କମ୍) ଏକ ପୈତୃକ ସମ୍ପତି ଉପରେ ଅଦାଲତଙ୍କ ନିଷେଧାଜ୍ଞ ଥିବା ସତ୍ୱେ ଉକ୍ତ ଜମିକୁ ଜନୈକ ବ୍ୟକ୍ତି ଅନ୍ୟ ଜଣଙ୍କୁ ବିକ୍ରୀ କରିଥିବା ଅଭିଯୋଗ ହୋଇଛି ।
ଗ୍ରମାଂଚଳ ଥାନା ଅର୍ନ୍ତଗତ ରାମପୁର ପଂଚାୟତର ପ୍ରତିମା ସାମଲ ତାଙ୍କ ପୈତୃକ ଜମି ଉପରେ ନିଜ ପିଲାମାନଙ୍କୁ ନେଇ ଘରକରି ରହି ଆସୁଛନ୍ତି ।
ଏହା ସତ୍ୱେ ତାଙ୍କ ଭାଇ ଏକ ନିର୍ଦ୍ଦିଷ୍ଟ ପରିମାଣର ଜମିକୁ ସମସ୍ତଙ୍କ ଅଗୋଚରରେ ସେହି ଗ୍ରାମର ଜଣେ ବ୍ୟକ୍ତିଙ୍କୁ ବିକ୍ରୀ କରିଦେଇଛନ୍ତି । ଏହାର ପ୍ରତିବାଦରେ ସାମଲ କୋର୍ଟରେ ଏକ ମୋକଦ୍ଦମା ରୁଜ୍ଜୁ କରିଛନ୍ତି ।
ଏହାର ବିଚାର କରି ଅଦାଲତ ଏହି ବିକ୍ରୟ ହୋଇଥିବା ସମ୍ପତି ଉପରେ ଆସନ୍ତା ୧୪ତାରିଖ ପର୍ଯ୍ୟନ୍ତ ମଧ୍ୟବର୍ତୀ କାଳୀନ ସ୍ଥଗିତ ଆଦେଶ ଜାରି କରିଛନ୍ତି ।
ଏହା ବ୍ୟତୀତ ଅନ୍ୟ କେତେକ ଜମିକୁ ମଧ୍ୟ ତାଙ୍କ ଭାଇ ବିକ୍ରୀ କରିବାର ଚକ୍ରାନ୍ତ କରୁଥିବା ସେ ଅଭିଯୋଗ କରିବା ସହ କୋର୍ଟଙ୍କ ଆଶେ ଅବମାନନା କରୁଥିବାରୁ ତାଙ୍କ ଭାଇ ବିରୁଦ୍ଧରେ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ସାମଲ ଦ।ବି କରିଛନ୍ତି ।
ଭୁବନେଶ୍ୱର, ଡ଼ିସେମ୍ବର ୭(ଓଡ଼ିଶା ଡ଼ଟ୍ କମ୍) ଇଚ୍ଛାଧୀନ କୋଟାରେ ଜମି ଓ ଗୃହ ଆବଂଟନ ବନ୍ଦ କରିବା ପାଇଁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ବୁଧବାର ସମସ୍ତ ଉନ୍ନୟନ କର୍ତୃପକ୍ଷ ଓ ରାଜ୍ୟ ହାଉସିଂ ବୋର୍ଡ଼କୁ ନିର୍ଦ୍ଦେଶ ଦେଇଛନ୍ତି ।
ଏହି ନିର୍ଦ୍ଦେଶ ତୁରନ୍ତ କାର୍ଯ୍ୟକାରୀ କରିବାକୁ ସେ କହିଛନ୍ତି । ସାଧାରଣ ପ୍ରଶାସନ ବିଭାଗ ଅଧିନରେ ଭୁବନେଶ୍ୱରରେ ଜମି ପାଇଁ କୌଣସି କୋଟା ନାହିଁ । ଇଷ୍ଟେଟ ନିର୍ଦ୍ଦେଶକଙ୍କ ଅଧ୍ୟକ୍ଷତାରେ ୧୯୯୮ରୁ ଗଠିତ କମିଟିର ସୁପାରିସ ଅନୁସାରେ ଜମି ଆବଂଟନ କରାଯାଇଥାଏ ।
ପ୍ରଶାସନ ବିଭାଗ ସ୍ୱତନ୍ତ୍ର ସଚିବଙ୍କୁ ଏଥିରେ ସଦସ୍ୟ ରଖିବା ପାଇଁ ସେ ନିର୍ଦ୍ଦେଶ ଦେଇଛନ୍ତି ।
ଏଣିକି ଭୁବନେଶ୍ୱରରେ ଜମି ବା ଗୃହ ଆବଂଟନ ତଥା ଇଡ଼୍କୋ ଜମି ପ୍ରଦାନ ପାଇଁ ପ୍ରସ୍ତାବ ଉପରେ ଏହି କମିଟି ଯାଂଚ କରିବ ।
ଭୁବନେଶ୍ୱର, ମଇ ୭(ଓଡ଼ିଶା ଡ଼ଟ୍ କମ୍) ଜଗତସିଂହପୁର ଜିଲ୍ଲାରେ ପ୍ରସ୍ତାବିତ ପୋସ୍କୋର ଇସ୍ପାତ ପ୍ରକଳ୍ପ ପାଇଁ ଆସନ୍ତା ୧୮ ତାରିଖରୁ ଜମି ଅଧିଗ୍ରହଣ କାର୍ଯ୍ୟ ଆରମ୍ଭ ହେବ ବୋଲି ଶନିବାର ରାଜ୍ୟ ସରକାରଙ୍କ ଜଣେ ଅଧିକାରୀ କହିଛନ୍ତି ।
ଅଧିଗ୍ରହଣ ସମୟରେ ଢିଙ୍କିଆ ଗ୍ରାମର ବେସରକାରୀ ଜମିକୁ ଏଥିରେ ସାମିଲ କରାଯିବ ନାହିଁ ବୋଲି ଇଡ୍କୋ ପରିଚାଳନା ନିର୍ଦ୍ଦେଶକ ତଥା ପୋସ୍କୋ ପାଇଁ ସରକାରଙ୍କ ନୋଡାଲଅଫିସର ପ୍ରିୟବ୍ରତ ପଟ୍ଟନାୟକ ସାମ୍ବାଦିକଙ୍କୁ କହିଛନ୍ତି ।
ବୁଝାମଣାପତ୍ରର ନବୀକରଣ ଓ ପ୍ରକଳ୍ପ ପାଇଁ ଜମି ଅଧିଗ୍ରହଣର କୌଣସି ସମ୍ପର୍କ ନାହିଁ,ତେଣୁ ବୁଝାମଣାପତ୍ର ନବୀକରଣ ହୋଇନଥିଲେ ମଧ୍ୟ ଅଧିଗ୍ରହଣ କାର୍ଯ୍ୟ ହୋଇପାରିବ । ଏଥିପାଇଁ ଜିଲ୍ଲା ପ୍ରଶାସନ ଓଇଡ୍କୋ ପକ୍ଷରୁ ପ୍ରଥମେ ପାନବରଜମି ଅଧିଗ୍ରହଣ କରାଯିବ,ସେ କହିଛନ୍ତି ।
ଏହାପରେ ଚିଙ୍ଗୁଡି ଚାଷ ହେଉଥିବା ଜମି ଅଧିଗ୍ରହଣ ହେବ ଏବଂ ବିସ୍ଥାପନ ଓ ଥଇଥାନ ନୀତିରେ କ୍ଷତିଗ୍ରସ୍ତ ଲୋକଙ୍କୁ ଧାର୍ଯ୍ୟ ଅନୁଯାୟୀ କ୍ଷତିପୂରଣ ଦିଆଯିବ ।
କେନ୍ଦ୍ର ଜଙ୍ଗଲ ଓ ପରିବେଶ ମନ୍ତ୍ରଣାଳୟ ଗତ ସୋମବାର ପୋସ୍କୋ ପ୍ରକଳ୍ପକୁ ଚୁଡ଼ାନ୍ତ ଜଙ୍ଗଲ ଅନୁମତି ଦେବା ସହ ୧୨୫୩ଏକର ଜଙ୍ଗଲ ଜମି ଡ଼ାଇଭର୍ସନ ପାଇଁ ଅନୁମତି ପ୍ରଦାନ କରିଥିଲେ ।
